Valtion viinayhtiön Altian pörssitaival käynnistyy tänään kello 10.00, kun osakkeen noteeraus alkaa Helsingin pörssin pre-listalla.

Osakemyynnissä Altian osakkeen hinnaksi tuli 7,50 euroa.

Yhtiön markkina-arvo listautumisannin jälkeen 271 miljoonaa euroa.

Altian toimitusjohtaja Pekka Tennilä esitteli yhtiön listautumishanketta Helsingissä 23. helmikuuta. KIMMO HAAPALA

Oikeampaa on tosin puhua entisestä valtion viinayhtiöstä, sillä torstaina päättyneen osakemyynnin jälkeen Suomen valtio omistaa Altiasta enää noin 36 prosenttia.

Osakemyynnissä Altia sai 16 500 uutta osakkeenomistajaa. Kotimainen yleisö omistaa osakemyynnin jälkeen yhtiön osakkeista noin 17 prosenttia ja institutionaaliset sijoittajat noin 47 prosenttia.

Kossuosakkeeksi ristitty arvopaperi kiinnosti sekä kotimaisia että kansainvälisiä sijoittajia. Osakemyynti merkittiin selvästi yli. Erityisen vahvaa yhtiön mukaan oli kotimaisen yleisön kiinnostus.

Osakkeen myyntihinnaksi tuli 7,50 euroa. Hinta asettui siten 7,50-9,00 euron haarukan alalaitaan. Osakemyynnissä valtio myi 20 000 000 osaketta. Jos valtio käyttää lisäosakeoption myynnistä ropisee valtion kassaan noin 172,5 miljoonan euron bruttovarat, josta vähennetään listautumishankkeen kulut.

Alkon suomalaiset ja ruotsalaiset vakityöntekijät saivat henkilöstöannissa ostaa osakkeita 10 prosentin alennuksella eli 6,75 euron hintaan. Henkilöstöanti tuotti Altian kassaan noin 1,2 miljoonan euron bruttovarat ennen listautumiskuluja.

Ministeri: hanke onnistui

Valtion omistajaohjauksesta vastaava ministeri Mika Lintilä (kesk) oli torstai-iltana tyytyväinen mies.

- Yksi maan hallituksen keskeisiä tavoitteita on kotimaisen omistajuuden vahvistaminen. Olen iloinen ja tyytyväinen, että juuri Altian listautumisessa erityisesti kotimainen yleisö tukee vahvalla osallistumisellaan yhtiön toimintaedellytyksiä, kasvua ja kehitystä. Yhtiön liiketoiminnan perusta on Suomessa, kotimaisissa raaka-aineissa ja tuotannossa, Lintilä hehkutti.

Osakemyynnin ja annin jälkeen Altialla on 36 140 481 osaketta. 7,50 euron kurssilla laskettuna yhtiön markkina-arvoksi tulee noin 271 miljoonaa euroa. Tänään sitten nähdään, onko hinta ala- vai yläkanttiin tai juuri oikea. Listautumishankkeen aikana Altian arvoksi arvioitiin jopa reilusti yli 300 miljoonaa euroa.

Varsinainen kaupankäynti Altian osakkeella alkaa Helsingin pörssin päälistalla ensi tiistaina.